Natten til onsdag var travl for politi, Falck og beredskab, der skulle rydde op efter stormskader i Nordjylland.

Nattens storm førte blandt andet til et utal af væltede træer, som spærrede vejene rundt omkring i regionen, oplyser vagtchef ved Nordjyllands Politi, Poul Badsberg. - Vi har desuden fået meldinger om fire landbrugsejendomme, hvor tage er blæst af udhuse, siger Puol Badsberg. På Hadsundvej i Vejgaard væltede en gavl ned over en parkeret bil og derefter ind i et køkken, men ingen kom til skade. Jyllandsgade i Aalborg måtte afspærres, da et stillads væltede i nattens løb. Onsdag morgen blev der derfor arbejdet på at rydde op og åbne vejen igen. Ifølge DMI aftager stormen onsdag morgen, og det kan mærkes på politigården. - Det er ved at stilne lidt af inde hos os, men Falck er fortsat ude og rydde op, fortæller vagtchefen.